**Eksamen i *Etikk og samfunnsansvar,* våren 2020**

Utarbeidet av *Søren Wenstøp* (20. april, 2020)

**Informasjon om oppgaven:**

Utlevering: 8. mai, 2020, kl. 09:00.

Innlevering: 8. mai, 2020, kl. 21:00.

Hjemmeeksamen (12 timer).

Alle hjelpemidler tillat, med unntak for hjelp fra andre (besvarelsen er strengt selvstendig).

Alle innhentet informasjon må dokumenteres med referanse.

Oppgavene skal bevares i Inspera.

Alle oppgavene skal besvares og alle teller likt (dvs. 20% hver).

**Casetekst:**

Det som ofte kalles «overvåkningskapitalismen» er på full fremmarsj verden over, og spesielt i de teknologisk avanserte samfunn. Det kapitalistiske systemet blir i større og større grad preget av at konsumenter (personer) blir overvåket, og at detaljerte data om dem blir samlet inn. Denne muligheten til å overvåke enkeltindivider er dramatisk utvidet og styrket av nye teknologiske virkemidler som har kommet på banen i løpet av de siste årene. Virkemidlene inkluderer videokameraer koblet til ansiktsgjenkjenning, kunstig intelligens som kan analysere og sette sammen data til komplekse sammenhenger, og applikasjoner (app’er) som tilbyr bruk til konsumenter samtidig som de søker å styre deres adferd (spesielt kjøpsadferd) i bestemte retninger og høste inn personlig data. Smarttelefoner – hvor flere av disse teknologiene finnes i ett og samme objekt – kan samle inn tekst, bilder, video, lokasjon, transaksjoner (kjøp), samt biometrisk informasjon om personlige faktorer som hjerterytme, bevegelse, og kosthold. Informasjon fra smarttelefoner, sosiale medieplattformer som Facebook, og elektroniske internettsøk som dem fra Google kan «støvsuges». Deretter kan denne informasjonen kombineres, og settes sammen ved hjelp av kunstig intelligens til detaljerte psykologiske (psykometriske) profiler. Disse digitale profilene avslører verdifull informasjon om interesser, ønsker, tanker, håp, frykt, behov, kjøpsadferd, og ens private livssituasjon. Dette kan i prinsippet brukes av markedsførere, interessegrupper, og andre som ønsker å påvirke oss eller kapitalisere på kunnskap om oss.

**Oppgave 1 (20 %):**

Diskuter hvilke etiske prinsipper som er spesielt viktig for å tenke gjennom hvilke grenser et samfunn (f.eks. Norge) eventuelt bør sette for overvåkningskapitalismen, og for å bestemme hva som eventuelt bør tillates.

* I kurset har vi gjennomgått seks etiske prinsipper, og noen av disse bør nevnes og diskuteres: 1.Barmhjertighetsprinsippet, 2.Skadeforbudsprinsippet, 3.Åpenhetsprinsippet, 4.Likhetsprinsippet, 5.Førevarprinsippet, 6.Integritetsprinsippet.
* Disse prinsippene er ikke forstått som absolutte etiske krav, men som (pragmatiske) verktøy for praktisk etikk. Man trenger ikke nevne/diskutere alle, og andre hensyn/prinsipper kan gjerne diskuteres i tillegg.
* Prinsippene og hensynene bør kobles til overvåkningskapitalismen, med en forklaring på hvorfor de er viktige og hcordan de klargjør dens grenser.

**Oppgave 2 (20%):**

Forklar kort hva integritetsprinsippet går ut på. Hvilke eventuelle koblinger finnes det mellom integritetsprinsippet og tanken om å verne om privatlivet til enkeltpersoner?

* Integritetsprinsippet sier: «Det kan ikke uten videre kreves at man skal bryte med sin integritet som moralsk aktør».
* Integritetsprinsippet har to dimensjoner: 1. personlig etikk, og 2. relasjonell etikk. Dette kan utdypes som følger.
* Være tro mot seg selv (personlig etikk): (1) Identitet (forståelse av hvem man er), (2) vektlegge personlige verdier, dyder, prinsipper (hva man står for), (3) ens personlige prosjekter og mål (ens mening med livet), (4) ens interesser og fascinasjoner (det som gir livet glede).
* Være tro mot andre (relasjonell etikk): (1) Sosialeelasjoner, sosiale bånd, og vennskap (knyttet til tillit), (2) ens roller og forpliktelser (sosiale roller), (3) sak, tradisjon, overbevisning, fellesskap (sosial identitet), og (4) løfter, avtaler, kontrakter, forventninger (sosialt konstruert etikk).
* Bernard Williams er nevnt som filosofisk representant og talsperson for integritetsprinsippet.

**Oppgave 3 (20%):**

Forklar hva som menes med «normativ spenning» og bruk overvåkningskapitalismen til å illustrere dette i praksis.

* Normative spenning dreier seg om det fenomenet at man blir trukket i ulike retninger samtidig. Dette er noe man kan se i relasjon til de etiske prinsippene (vi har fokusert på de seks som er kommentert under Oppgave 1), til det tre rettferdighetsidealene (libertinsk, meritokratisk, egalitær), og i forhold til ulike interessentgrupper.

**Oppgave 4 (20%):**

Hvilke moralske fordeler vil sosial overvåkning kunne ha? Knytt svare til tanken om bedriftenes moralske samfunnsansvar, tanken om et rettferdig samfunn, og fremtidens utfordringer.

* Her står kandidatene temmelig fritt til i tenke kreativt, men de bør knytte svaret til bedriftenes samfunnsansvar (her har jeg snakket om seks ulike men delvis overlappene perspektiver), tanken om et rettferdig samfunn (her har jeg snakket om at det er tre idealformer – hhv. libertinsk, meritokratisk, egalitær rettferdighet, men at hver er temmelig ekstrem i sin rendyrkede form), og fremtidens utfordringer (dette er noe åpent, men vi har vært gjennom klimakrisen, fattigdomsproblemet, og faren for pandemier).

**Oppgave 5 (20%):**

Beskriv den av de tre klassiske etiske teoriene du mener er best egnet til å tydeliggjøre etiske utfordringer med overvåkningskapitalismen og forklar hvorfor. Du kan gjerne knytte svaret til noe du har diskutert i oppgavene ovenfor.

* Med klassiske etiske teorier mener jeg *konsekvensetikk* (eller det snevrere utilitarisme), *pliktetikk* (dvs. regeletikk eller deontologisk etikk), og *dydsetikk*. De må gjerne legge til noe annet selv såfremt dette er godt forklart og argumentert.
* Perspektivene må kobles tydelig til utfordringer med overvåkningskapitalismen.

*Lykke til!*